khistorydata/jeongjo-sjw-relations huggingface dataset:
정조 9년 · 목
敎曰。奰悖者。角戰之計。焉逭三木之就乎。若使王網。一日不墜。幺麼一重臣。決勘。何必持難。然稱以草記。聞已書呈。且念觀理之義。稍待經宿決折。非予寬也。意有在焉。因此事思之。大抵筵中辭。旣雖曰有例。語逼大臣。大是妄率。譴罷薄勘。豈足以贖愆。而與趙㻐之怪底營爲。大有間焉。況此事付之此將臣兼管然後。國體不至屑越。前大將具善復。今姑敍用。鑄錢堂上仍任。設鑄凡事。戶曹主張。自軍門擧行者。訓將總察。仍自政院牌招。傳授訓鍊大將命召。夜漏已分。牌去來萬一遲滯。該房承旨。難免重勘。而更以鑄錢一事。有陳聞於筵中者。又或以本事去就有煩浼者。此無國法也。無臣分也。政院知悉。
정조 9년 · 강
命沈頤之上疏還給。
정조 9년 · 목
因頤之上疏。敎以。旣難終身枳廢。無寧從近甄復。有今番除召。則渠當含恩畏義。縮伏俟勘之不暇。而乃敢追琢成章。鋪張其事。甚至橫說竪說。屢紙聯篇。渠所謂侮徼生還之餘。有甚未盡智謀。如是唐突煩浼乎。此等上疏。豈可捧入。該房推考。原疏還給。
정조 9년 · 강
玉堂聯箚陳勉。賜批。校理李錫夏。副校理李太亨趙濟魯。修撰李鼎運申耆。
정조 9년 · 목
聯箚略曰。天災時燮。固非常有。而此時此災。無歲不作。我殿下恐懼修省。思所以大警愓大振作也耶。乃者始自責躬。終以減膳。有足以消弭天災。臣等竊以爲。殿下有求言之心。而無求言之實故也。試以大者言之。懲討一事。卽人紀民彝之第一大關係。廓揮乾斷。何憚而不爲乎。伏覩好問之意。溢於筵席。求助之誠。勤於絲論。則章箚之間。出於廷臣者。豈無一二可用。雖於公車日積之餘。終末見有施諸行事之實。竊恐博採之念。或近於低視之歸。範圍之大。或忽於自用之戒。此所以始若開納而終至壅閼也。試以今日所下傳敎觀之。旣以求言爲應行之事。而終示不摡之意。未有詢咨之擧。應天以實。固是今日之所當仰勉。實字卽今日求言是已。求之以實。則許多可言之事。必有樂爲之言者。聽之以實。則今日求言之敎。可免爲空言矣。惟賜省納焉。批以。予每讀戊申封事。至陳談之中自有妙理之句。未嘗不三復擊節。予今爲批於爾等。復將此句誦論之矣。
정조 9년 · 강
黃海監司嚴思晩。上疏自引。仍乞遞。賜批。
정조 9년 · 목
疏略曰。臣庸愚鈍滯。期會文簿之間。率多格例之未諸。以至於年分狀辭中。違式犯科者。非止一二。田畓災結之囫圇爲說。而不加區別。勅需詳定之法意莫嚴。而敢有論請。殿下曲保之德。不卽譴罷。仍令緘辭以對。廢務縮伏。惟大何是俟。至於越俸末勘。匪罪伊榮。而第於按例應行之規。不能別白條陳。受敎定式之事。猶復蒙昧而煩瀆。廟堂覆奏之後。始覺其非。裨吏推問之擧。皆由臣罪。乞遞臣方伯之任。批以。卿其勿辭行公。
정조 9년 · 강
許施畿邑還穀代捧之請。
정조 9년 · 목
京畿監司徐有防啓言。永平朔寧及長湍還穀代捧。狀請蒙允矣。兩邑十面之外。數三處峽邑之田穀。大體略同。而以其煞有淺深之別。故當初不敢竝擧於狀聞。今以邑報與民訴觀之。本邑準納之難。不下於所請諸邑。其在一視之道。竝有竝施之惠。請令廟堂稟處。敎以。依向來批旨。一體代捧。
정조 9년 · 강
命晉州戰兵船失火根因嚴査。
정조 9년 · 목
左議政洪樂性啓言。統制使李邦一狀啓以爲。晉州戰船二隻燒燼。兵船二隻又被延及。事極驚駭。牧使李白圭。常時不能檢飭之罪。請令廟堂稟處。出火人與船將各人等。所犯輕重及舟作軍器之被燒數爻。論啓請勘矣。兩戰船之燒燼。二兵船被延。萬萬驚駭。牧使李白圭拿問定罪。失火根因。各別嚴査之意。請分付。從之。
정조 9년 · 목
左議政洪樂性啓言。方物封裹。只隔數日。而正使方在罷職。何以爲之。敎以。敍用。又敎曰。冬至上使。安春君烿敍用。
정조 9년 · 강
司諫安廷鉉。掌令宋銓。持平韓商新。避嫌乞遞。賜批。
정조 9년 · 목
避嫌略曰。臣等猥叨言責。前後懲討。尙未準請。隨衆進退。久著瘝曠。伏奉昨夜備忘。臣等媕婀之罪。蓋無所逃。何可仍據於臺次乎。請遞臣職。批以。勿辭。亦勿退待。○再啓以爲。伏見備忘。仰體警惕之聖念。何待求言而應旨。第緣牌召臨門。趨承爲急。以爲先登賓對。次陳文字計矣。及承聖敎。誨責備至。臣等含默之罪。於是乎益著矣。請遞臣職。批以。勿辭。
정조 9년 · 강
遞刑曹判書李命植。以金魯鎭代之。
정조 9년 · 목
敎曰。刑曹判書許遞。前望單子入之。待下批牌招。先開坐後謝恩。
정조 9년 · 강
罷黜南陽府使鄭趾煥。
정조 9년 · 목
趾煥。以身病呈狀。吏曹啓請罷黜也。
정조 9년 · 강
命錦伯啓本。還下送。
정조 9년 · 목
洪忠監司李得臣。以罪人李邦喆蔚山定配馳啓。敎以。近來京外紀網。雖曰解弛。特敎遠配罪人。忽定配所於隣道。寧有此等紀網。其所爲。使之據實狀聞事回諭。此啓本還下送。
정조 9년 · 강
司諫安廷鉉避嫌乞遞。賜批。
정조 9년 · 목
避嫌略曰。臣之不職之罪。已陳合啓之中。而伏奉筵敎。以今日臺臣之默無一言。誨責備至。憲臣引避。臣雖離次。特下諫臣勿避之命。府請未了。院啓未陳。臣之處義。雖似與憲臣有間。臣之詣臺登筵之時。與憲臺略有商議於合辭陳懷。而憲臣旣蒙責敎於所懷未達之前。則臣與憲臣所失。初無異同。請遞臣職。批以。勿辭。亦勿退待。
정조 9년 · 강
推司諫安廷鉉。掌令宋銓。持平韓商新。
정조 9년 · 목
左議政洪樂性啓言。今日特敎次對。亶出於遇災修省之至意。而登筵諸臺。傳啓之後。默無一言。及承責敎。始乃避嫌。而語涉分疏。大損臺體。請竝罷職。敎以。推考。
정조 9년 · 강
司諫安廷鉉。避嫌乞遞。賜批。
정조 9년 · 목
避嫌略曰。今於見職。豈敢爲晏然承當之計。而合辭義急於懲討。微忱倍切於逖違。强隨諸臺。冒登前席。而當今日遇災警惕。上下講究之際。臣又一味泯默。致勤責敎。及乎引避。又荷寬假。而大僚筵斥。若論其罪。如臣溺職。宜居其先。固知縷樓陳避之極爲悚惶。而以臣情踪。何敢仍蹲乎。請遞臣職。批以。勿辭。
정조 9년 · 강
命崔有泰金光一尹仁煥。竝刑配。
정조 9년 · 목
全羅監司李在學。以文烈公金千鎰父子神位。還奉於金得麗處馳啓。敎以。崔有泰之不有京司啓下公文。以異姓族孫。奪人祖先祠版。所爲極爲痛惡。不可科治而止。分付地方官。各別加刑。照律定配。以示朝家重倫常之意。擧行形止。仍卽狀聞事回諭。○敎曰。聞大臣所奏。因計士書吏輩之誤傳。致使判堂不安於朝。當該計士書吏刑配後。卽爲草記。
정조 9년 · 목
敎曰。當該注書汰去。
정조 9년 · 강
刑曹。以金光一等定配押送啓。
정조 9년 · 목
該曹啓言。依傳敎。計士金光一。書吏尹仁煥。各刑一次後。光一漆原縣。仁煥高敞縣。竝定配押送。其餘該色書吏韓碩麟盧守一李胤升金載旼李福禧等。各刑一次。而載旼。以傳敎誤傳之罪。仍爲嚴囚。敎以。豈眞誤傳。然往傳者。此吏云。金載旼一體發配。使幺麼吏胥。亦知國有法紀。○又以載旼。興德縣定配押送啓。
정조 9년 · 강
命逆家所屬。逐送鄕外。
정조 9년 · 목
副司直鄭昌聖啓言。臣於日昨辭疏之末。有所仰請。而未蒙恩批。如此幺麼之類。非謂亂階也。無職常漢。不知罪犯之重。必懷怨懟之心。而名以市井。或於闕內使役之際。每有渾入之慮。故臣於年前待罪京兆時。凡係逆家所屬。草記遠逐矣。其在肅淸輦轂之道。不可任其居住於城闉近處。凶賊傔人之妻。雖已刑配。其傔之父子兄弟。卽令京兆。逐送鄕外。似宜矣。從之。
정조 9년 · 강
景慕宮冬享大祭。命親行。
정조 9년 · 목
禮曹。以來十一月初三日。冬 享大祭視臨啓稟。敎以。當親行矣。
정조 9년 · 강
命文臣殿講及武講處所。㴠仁亭爲之。
정조 9년 · 목
因處所啓稟。敎以。以㴠仁亭爲之。
정조 9년 · 강
大司憲洪良浩箚陳諸條。賜批。
정조 9년 · 목
箚略曰。昨夜殷殷之響。其動甚微。近侍不及聞。雲臺未有報。而獨徹於紸纊之聰。至於貶損常膳。夫明王之事天。如孝子之事親。今殿下至誠對越。無時或間。乃於中夜。獨察依微之響。眞是一念之召景雲。三言之徙災星也。推是而應之。何沴不消。何亂不弭乎。顧今主威不立。國勢日孤。上自廟堂。下至具位。惟以避事爲長技。免責爲得計。苟求其故。亦未可專責於下。臣試以治逆一事言之。昨秋劇逆。乃是千古所無之變。而設鞫不過半日。肆市但止一身。盤覈不及於徒黨。收奴只擧於編配。事過之後。旋卽帖然。政注之間。反撓隄防。章疏之上。敢售嘗試。大臣以下。始有請對之擧。則聖上於是慨然。旣責群下之不誠。仍有自今以後斬釘截鐵之敎。畢竟準請。只是陽澤之追奪而已。所謂适雲之律。名雖按例。實未快施。曁夫得孚魯春之輩。尙逭黨與之誅。或在保放之中。不逞之徒。安得不窺朝廷之淺深乎。故其爲計益急。肆毒愈凶。乃有今春逆瑮之變矣。此又懲創之一大機。而及其治獄之際。全無鉤覈之方。惟恐蔓延之廣。罪人欲吐而反噤。獄官將問而還掩。惟彼稱兵之賊。豈是一二人之獨辦。而伏法只是數賊。鞫庭更無新啓。此有鞫獄以來所未聞也。至於英才斗恒。不但爲應坐之賊也。今又有逆傔家屬鳴冤之擧。凶徒跳踉。於此可推。向使誅討之典。克嚴於乙丙之後。則豈有昨秋之變。苟嚴於昨秋之後。則安有今春之變乎。噫。是日卽陽氣始藏之節。昨日始討逆設科之期也。乃於此夜。仁天示警。可不畏哉。外此時政之得失。固不可一二數。而以言乎紀網。則將臣登筵。全昧敬謹之禮。相臣承命。俱有逡巡之擧。臣竊慨惜。臣於昨日。身在試院。不敢隨衆論列。而義難終默。玆於赴場之路。略貢憂愛。批以。煦濡二字。卿必錯認。看今日廷臣。無不在煦濡中。其漸滋至於不怕天不怕地。非人非鬼。此予所大懼者也。附陳事。寧或逡巡。俱適有所愼。大臣聞此。必當不安。卿言未知爲是。筵臣無敬謹之容。誠爲目下痼瘼。如卿等在風憲之任者。不能隨事規警之致。過境說話。無補於已然。卿等此後。益加準勵。
정조 9년 · 강
左議政洪樂性。領敦寧鄭存謙。判府事徐命善金熤。陳箚自引。幷賜批。
정조 9년 · 목
樂性箚略曰。臣之情蹤。實無以束帶趍班。昨日冒沒登筵。而卽見都憲之箚。不覺顏騂背汗。第玆向日堂疏之出。而駭悖之說。作以文字。謄諸章牘。臣身着辱。尤無餘地。夫豈有擧顏對人之念。身居三事。旣被此彈而不思自靖。其奈自陷蔑防壞法之誅。何哉。乞賜鐫斥臣職。批以。都憲箚。全篇命意。大體失眞。尾陳數語。不必深引。至於以堂疏句語爲引。卿必因昨筵辭敎。而有此云云。朕舌莫捫。悔之何及。卿須安心勿辭。卽起視事。仍命遣史官傳諭。○存謙命善熤等箚曰。伏見都憲疏本。實是臣等頂門之針。噫。臣等猥參百僚之首。反昧董飭之義。及承考講之命。俱有逡巡之罪。律以邦憲。罪不容誅。臣等雖以官秩稍異庶僚。律名無所勘斷。而在臣等自處之道。顧何敢晏然乎。乞命有司。照法準繩。批以。勤攻之言。卿等曰受而爲過。卿等樂聞之誠。予實爲之歎服。旣往不可諫。卿等安心勿舜。仍命遣史官傳諭。仍令傳諭史官。領敦寧徐判府事家。問愼節加減以來。
정조 9년 · 강
御㴠仁亭。行專經文武臣殿講。文臣殿講考官。洪樂性鄭民始朴祐源。參考官。趙鼎鎭洪明浩李喆模李家煥。武臣殿講考官。李禍源徐有隣具以謙。參考官。尹勉升趙心泰申耆李尙度。
정조 9년 · 목
具翼善冠袞龍袍。自內詣㴠仁亭陞座。○予命方物看品。斯速擧行。予曰。戶曹事。誠駭然矣。俄命斯速擧行。而方物尙不入來。此判堂之本心。必欲抗命而然耶。向者鑄錢。則雖不欲爲之。看品時。亦不欲擧行耶。其委折。問于判堂以入。又敎曰。兵曹參知出去。戶曹所屬來待者。一竝決棍三度。使判堂知悉。命承旨金尙集看品方物。黃苧多有渝色。予曰。黃苧若是不好。全數退送。使之再明更爲備納。予謂沈頤之曰。 副總管之入來。若是甚易。則昨日何必陳疏耶。不念南別宮乘輦所下敎乎。實爲卿顏厚也。尙集曰。今此方物看品時。戶曹郞廳不卽待令。請推考。予曰。不可推考而止。汰去。予命吏曹參判沈豊之入侍。予曰。卿亦不欲奉行傳敎。 戶郞望筒。若是備擬耶。豊之曰。擇人之故。未及詳察矣。予曰。今日銓格掃如。但知互代而已。只欲彌縫過去。以今戶郞望筒見之。殆若各有其窠。各有其人。如此之習。焉敢更售於今日朝廷乎。蓋在廷之臣。不能暁事。昨日備忘中。煦濡釀禍四字。未知何樣底義。而都憲之疏。以討逆爲言。予實莫知其義也。卿卽出去。戶郞望筒。更爲書入。予曰。宣惠郞廳竝入侍。登筵之後。職掌遺在。雖一毫。若不能仰奏者。則當別般重繩。分付宣惠堂上。催促重入。考講訖。予曰。卿等則出去。修整榜目以入。還內。
정조 9년 · 강
永陵碑役。令畿營私貯中貿用。
정조 9년 · 목
敎曰。向聞監董堂上李文源言。 永陵碑石前後面刻役。勢將仍舊磨用。所減當近一寸。而以籠臺加簷仍用之故。上下比原石不齊云。事面甚爲苟艱。今番石役都監。依黔嚴碑閣例。令畿營私貯中從便貿用。若此則籠臺加簷。自當仍舊用之。刻役則自京畢役後。待明春奉詣。亦依黔巖碑役例爲之。事面完好。民邑亦可除弊。明日監董堂上畿伯入侍稟處事。分付。
정조 9년 · 목
敎曰。書狀官宋銓本職許遞。
정조 9년 · 강
命知事具善復。對裹未畢前謝恩。
정조 9년 · 목
敎曰。資秩雖是崇品。將任體例自別。實職尙不肅命。命召徑先受佩。寧有此等事面。以至多日。政院之無一言論警。辭疏乃反汲汲捧入。惟允之義。固如是乎。當該承旨遞差。知事具善復。封裹未畢之前。使之入來謝恩。又或遲滯。記過待令之意。分付兵曹。
정조 9년 · 강
命抄啓文臣。勿以已講書應講。
정조 9년 · 목
敎曰。舊選抄啓文臣。書傳詩傳。皆已應講。今番則退去。此後勿以已講之書應講。以他册應講事分付。
정조 9년 · 강
命各司久任郞廳。皆令明日待令。
정조 9년 · 강
遞承旨趙興鎭徐龍輔。以柳烱李祖源爲承旨。尋遞烱祖源。以尹尙東爲承旨。
정조 9년 · 목
敎曰。軍士房承旨遞差。又敎曰。在外承旨許遞。前望單子入之。又敎曰。同副承旨李祖源。聞有實故許遞。前望單子入之。待下批牌招察任。○政院。以尙東罷散啓稟。敎以。敍用。
정조 9년 · 강
命吏曹參議徐鼎修。越俸。
정조 9년 · 목
因戶曹佐郞望筒。敎以。前後申飭之下。此等之習。焉敢更售。若此則窠闕。亦有彼疆我界乎。當該銓官越俸五等。此後更有此等之習。銓官更施竄配之典。因此思之。惠郞定窠。尤極駭痛。此後永革此習事。嚴飭。
정조 9년 · 강
遞吏曹參議徐鼎修。以金宇鎭代之。
정조 9년 · 목
因鼎修罷職傳旨。敎以。今聞不可一許一否。許遞。前望單子入之。
정조 9년 · 강
有政。吏曹參議沈豊之進。
정조 9년 · 목
以安聖彬爲大司諫。洪樂淵爲掌令。卞至健爲南陽府使。
정조 9년 · 강
汰拿戶郞洪元燮尹羲厚。惠郞閔百準。
정조 9년 · 목
敎曰。紙地以二十張作卷。自是金石之典。御覽看品。事體自別。則白綿紙間有十五張作卷者。紙品與間貼。俱不成樣。 判堂似當勘罪。而緦功之察。不足爲咎。當該戶曹郞廳一竝拿處。帳嚴奏對。極爲駭然。郞廳尹羲厚汰去。○承旨李祖承啓言。宣惠郞廳閔百準。庫儲遺在。全未詳暁。筵席下詢。至以忘置爲對。所當重勘。而本院請推外無他罰。何以爲之。敎以。先汰後拿。○敎曰。濟用監官員拿處。
정조 9년 · 강
配鄭景曾于平山府。
정조 9년 · 목
義禁府啓言。平山前府使鄭景曾原情。泛稱遲晩。所當請刑。而曾經宣傳官。除刑推上裁。敎以。誠如渠供。朴師嚴等。可謂亂民。刑之竄之。固無足惜。然以渠所謂被論人言之。必有頑悍之餘習。故師嚴輩。以此惹鬧之駭擧。諺云不炊之䆴生烟。正爲此事準備語。渠供乃反極意分疏。至曰俱是擯斥惶㤼之類。裭神喪魄。無所卞對云云。是出於右袒之計。身爲官長。用意如許。何以禁戢鄕戰乎。渠之所爲。極爲無狀。似此守令。別般嚴繩然後。可以懲後而戢他。 鄭景曾該地方徒三年定配。禁錮五年。不聞則已。事旣登徹之後。不可仍以置之。分付道臣。鄕戰時兩隻。各別痛治。俾遐土人士。知朝家有毖頑之政。○義禁府。以景曾平山府定配押送啓。
정조 9년 · 강
命趙應鉉更招。黃命耇等放。
정조 9년 · 목
義禁府啓言。平安前中軍趙應鉉更招。則指使一款。亦爲自服。請照法處斷。敎以。旣云聞命海言。使勿煩洩他人。仍稱渠之指使之罪。萬戰猶輕云云。上下款語意。太不接續。後坐起時。添問目加刑取招。待究竟以爲如律照勘之地。又啓言。應鉉更招。則其造謀同情之狀。游辭漫漶。請刑推得情。敎以。今日國網。雖曰事事掃地。節節蕩然。如渠幺麼武夫。特敎嚴覈之下。尙敢如是粧撰乎。如渠殘喘。多費辭敎盤問。雖近軟地插木。論厥罪犯。合被指使之律。豈可任渠吞吐。不以當律從事。待明朝更爲開坐。嚴問取招。萬一如前抵賴。直爲施威究問。待捧遲晚。修啓目以聞。設置王府。此等小事。如不取招。焉用獄官爲哉。卿等惕念擧行。又啓言。前營將黃命耇原情。泛稱遲晩。所當請刑。而曾經都總經歷。請除刑推議處。敎以。旣經勘罷。分揀放送。又啓言。兼春秋韓啓玉請刑推得情。敎以。旣已汰去。分揀放送。
정조 9년 · 강
召見大臣以下于誠正閣。判府事李福源。稟事閣臣徐浩修李崑秀。京畿監司徐有防。禮曹參判李文源。
정조 9년 · 목
予曰。何時離發乎。福源曰。今將發程矣。予曰。入洛之期。在於那間。福源曰。四五日後。似當入來矣。予謂浩修曰。卿等則本閣奉審後。仍爲待令于內摛文院。午後當親詣 奉謨堂展拜。仍欲考出 御製。龍亭數三坐。亦令待令。時原任閣臣中入闕者。竝令參班。福源曰。臣則已爲下直。何以爲之。予曰。卿則不必參班耳。予曰。今番 兩廟碑文御筆敬摹事。仍尋後苑中珍莊閣。則 列朝御製御筆石板木板。皆在於塵埃中。終有欠敬之意。仍欲移奉於 奉謨堂。能無窄迫之嫌乎。仍命久任郞廳進前。戶曹正郞具膺曰。曹中事。別無可達。而方監董南廟碑役。一碑磨正之役。晦間當先畢。 肅廟御筆。及今摸寫然後。可無窘速之患矣。予曰。俄已分付內閣。今日似當摸出。以此知悉擧行。汝則以此除本仕。故不問遺在。出去。午後 御製考出時。持袱子。待令于永肅門。予曰。審理錄果善爲矣。今至何境耶。刑曹正郞鄭大容曰。倂爲畢寫。已送于內閣矣。予問備郞吳載衍曰。狀啓錄册爲幾卷乎。載衍曰。未及詳知矣。予曰。俄者申飭何如。而又敢以未詳知爲對。此郞應拿處。予曰。 永陵碑石磨用。甚爲苟艱。且以工役謂之。外邑物力。亦爲苟且。今番亦依黔嚴碑石例爲之。而兼監役亦爲使之看役好矣。文源曰。碑石石子。問于訓將。則以爲得置。而長廣尺數。亦可合用云。以此用之。似好矣。予曰。依。文源曰。今日以 永祐園植木事。又爲出去矣。予曰。 英陵役事。則不可亦爲之乎。所見果何如。有防曰。今番 陵奉審時。臣亦審汰落處。而此則不可不補土矣。予曰。若然則石子當預爲鳩聚。而路甚太遠。此是可悶者也。
정조 9년 · 강
奉謨堂展拜時。命侍衛入直磨鍊。
정조 9년 · 목
敎曰。 奉謨堂展拜時。與春秋展拜差間。當以袞袍爲之。該房知悉。又敎曰。 奉謨堂展拜時。別雲劍雲寶劍除之。侍衛只入直磨鍊。禁軍及軍兵排立。置之。
정조 9년 · 목
自內詣 奉謨堂。展拜如儀訖。 堂內奉審。還詣珍藏閣。命詣閣臣。奉考 列朝宸翰。○敎曰。今日因 先朝御製御筆碑本奉考事。先詣珍歲閣。敬閱 列聖宸翰。此閣在魚水堂後麓下。年久頹圮。亦不遮風雨。在予堂構之義。殊甚悚歎。閣中有 天翰閣銘揭板本藏置者。考其年條。在 肅廟朝甲戌。是年建 奎章閣於宗簿寺。 御書扁額。將又建 天翰閣。而今只有 御製揭板本矣。板本施彩多渝污。已付度支長。使之修改。待修改擇日。奉揭於 奉謨堂事。內閣知悉。因此得國初 御筆印本。 列聖御筆五十本。 成廟朝御筆御押敎旨一本。 宣廟朝御筆六本。 仁穆聖后御筆一本。 肅廟朝御筆八本。 列朝御筆碑銘二十本。石刻四十一本。木刻二百十一本。木板九百二十五片。 文廟　成廟　元廟　宣廟御筆木板七百二十五片。謹各彙次。奉安于 奉謨堂殿拜。而本堂狹窄。所見極甚苟簡。改造欌架。從便分安。亦爲擇日擧行事。分付戶曹。 仁廟朝會盟玉軸一本。 肅廟朝會盟玉軸一本。 先朝會盟玉軸一本。亦在於此閣。欠敬甚矣。亦爲移奉於 奉謨堂。 皇朝太祖高皇帝皇筆大字一本。粧簇年久色渝。  穀宗皇帝皇筆四大字印本及木板各一本。下旁亦有 先朝御製御筆。而木本字畫。多刓缺。姑爲移奉 欽奉閣。承文都提調與戶曹堂上。進詣修改。 宣宗皇帝皇詩皇筆一本。 皇畫一本。奉安于 欽奉閣。 孝廟朝 東宮册封詰命一軸。 登極詰命一軸。 惠陵詰命一軸。移奉于奉安閣。竝令承文院知悉。今番謄錄編次時。使之詳載此事。年前 奎章建閣也。移奉 御製御筆。而此閣御極以後。尙未躬審。今始考閱移奉矣。此事。令閣臣中曾經文衡人。記實揭板。又得 列聖册文。自 四王位。至于 顯廟。總書一秩。是書之成於 肅廟朝。可以知之。況金檢緞粧。尙此宛然。繼此續錄。在所當爲。又若 羹墻錄。始自國初。至于 景廟朝。而歷敍 各朝治法政規。小子之尙未修述。亦甚悚然。再明日次對時。時原任大臣閣臣入侍。使之奉翫。嗣後當修錄。而原書凡例。卽分條彙錄者。續成之際。不可無商量。此則大臣閣臣入侍。當詢問決定。先令內閣知悉。又敎曰。今日因奉閱 列朝宸翰。得 肅廟朝御製臥龍祠畫像贊及圖本三簇。當移藏臥龍祠。亦當致祭本祠。先爲分付該曹該道。予命戶曹郞廳具膺。持袱子及白綿紙待令。仍以戶曹郞廳洪元燮尹義厚拿處傳旨。敎曰。戶曹多有擧行事。此傳旨倂分揀。予曰。列朝宸翰及 御筆。今卽奉詣 奉謨堂奉安。閣臣一人陪進。敎曰。 肅廟御製碑銘模寫處所。甚爲難處。今日使之奉來內閣。依例成出草圖書。仍又稍待各本模寫畢後。當分奉 兩廟入刻。以此令碑役所知悉。凡碑役長廣。無論設都監與否。堂上預爲稟旨。而今番尙無皀白。令碑役所草記。○還內。
정조 9년 · 강
昭惠王妃誕辰年月日相左。命議大臣稟處。
정조 9년 · 목
禮曹參判李文源啓言。今番 敬陵補土時。奉審碑石陰記。則 王妃誕降。不書年而只書月日。新舊譜略所載 誕辰年月日。又與之相左。事係莫重。實多未安。敢達矣。敎以。事係重大。發遣卿曹郞官。議于大臣草記稟處。
정조 9년 · 강
英陵補土。命雜石取用。詳議擧行。
정조 9년 · 목
禮曹參判李文源啓言。 英陵補土之役。各津船隻。爲其取石。纔已曳送。而無論陸運水運。爲弊不些。近聞本 陵參奉趙鼎玉之言。則北城山外。有積置雜石。運致甚爲便近云。而係是本 陵案山。不可輕先取用。本 陵官員及相地官下送。與地方官眼同。看審形便後決定。恐合事宜。故敢達矣。從之。敎以。先令本 陵參奉。與地師往審形止後。取石當否。卿更加詳議。與參奉地師登對稟處。地師下去時。給鋪馬。奉審時。令地方官眼同擧行。
정조 9년 · 강
命明日次對。再明來會。
정조 9년 · 강
慶科庭試一二所。進初試榜目。
정조 9년 · 목
一所幼學金箕範。二所幼學蔡鳳觀居首。
정조 9년 · 강
以趙鼎鎭爲承旨。前望也。
정조 9년 · 강
有政。吏曹參判沈豊之。參議金宇鎭進。
정조 9년 · 목
以洪秉纘爲大司諫。朴聖泰爲執義。趙珩德爲掌令。鄭東浚爲輔德。韓謇爲谷城縣監。
정조 9년 · 강
命承旨李秉模。越俸一等。
정조 9년 · 목
敎曰。今日又不仕進。無異戲劇。如是引義之不已。則前此飭敎。皆欲擔閣一邊。 行左承旨李秉模。爲先越俸一等。卽爲牌招。嚴飭仕進。
정조 9년 · 목
因道鍾朴與曾白慶周李輪李潤集李彥敬申處文崔重敎李海容韓世昌成夏鎭李鎭國南履周鄭弘哲孫鎭翼吳翼煥姜彙鈺崔達翰高昇甲柳河源兪鉉章尹羽烈尹悌東閔百準囚單子。敎以。竝放。
정조 9년 · 강
汰假注書李宗烈。
정조 9년 · 목
敎曰。當該注書拿處。
정조 9년 · 강
召見輪對官及同春秋徐浩修。宣川府使柳鎭淑于誠正閣。
정조 9년 · 목
予謂鎭淑曰。何日下去。鎭淑曰。未及歷辭矣。予謂浩修曰。奉安之行。不至太窘急乎。浩修曰。日子萬萬迫急矣。予曰。何日發行乎。浩修曰。初三日發行矣。
정조 9년 · 강
以李崑秀爲兼說書。安廷鉉爲司書。幷前望也。
정조 9년 · 강
命檢校直閣徐龍輔減下。李秉模嚴飭入直。
정조 9년 · 목
敎曰。檢校直閣徐龍輔。聞其親病一向沈篤云。減下。閣番今爲單番。檢校直閣李秉模。屢次申飭之下。無意入直。寧有如許道理。前後慰釋備至。凡有除拜。義當踢蹶。況檢校之職。不過檢權察。輪次持被。無異往役。豈敢如是逡巡。各別嚴飭。今日追省記入直。
정조 9년 · 강
命宣川府使柳鎭淑。當日辭朝。
정조 9년 · 강
命考巖書院致祭祭文。親撰。
정조 9년 · 목
禮曹啓言。卽接全羅監司李在學移文。井邑縣考巖書院。文純公權尙夏配享日致祭祗受云。請受香。允之。敎以。祭文。當親撰以下矣。
정조 9년 · 강
分揀李彥愼拿處。
정조 9년 · 목
刑曹。以黃海前兵虞候李彥 愼。移義禁府拿稟處啓。敎以。特爲分揀。
정조 9년 · 강
命前內乘李堯憲分揀。仍任前職。
정조 9년 · 목
訓局啓言。在囚馬醫及該吏等。詳問命下矣。各人處取招。刑曹囚禁。馬醫司僕朴廷輝所供。莫重傳敎。自歸漫忽之科。何敢發明云。龍虎營拘留。內司僕寺書吏李昌祿洪宅琦辛文哲白駿齡等所供。馬醫與內乘酬酌時。則實無參聽之事云。左列牌頭黃壽海所供。馬點罷後。始聞其終不出去云。右列牌頭金光玉所供。昨日出往馬點處。行點而歸云。觀此諸供。則前後罪犯。都是馬醫。準法嚴繩。斷不可已。雖以書吏言之。寺內之事。豈有不聞不知之理。亦不可不移法司科治。至於左右列牌頭。初旣知委。末又催促。內乘之阻搪與否。未聞馬醫之言。無怪其等待。而已依傳敎。廷輝牢囚。昌祿等拘留。左右牌頭各歸直所。敎以。誠如卿言。四件罪案。無非馬醫之故犯。其在國綱。不可尋常勘罪。況闕點旣關師律。當該馬醫。令該曹移送訓局。嚴加拘囚過齋後。卿開坐嚴棍後。水原牧場充軍。此皆憑藉堂上內乘分府。有此違越定式之擧。事之痛駭孰甚於此。大抵內寺所屬。在前受困中官掖隸輩。至於難支之境。凡有拂意。輒肆捶捽。近年以來。嚴立科條。無或侵撓。朝家之幸內寺下屬。施惠大矣。革弊至矣。渠輩到今反欲生氣。此無他。內乘多以別軍職兼帶之故。有此客反笞杖之擧。究其弊源。專在別軍職。於渠輩何誅。拘留該吏。移送本寺。從輕重科治。且以內乘言之。李晳以別軍職之故。作此駭妄之擧。至於李堯憲。卽一孤雛腐鼠。堯憲汰去分揀。仍任前職。
정조 9년 · 강
拿處西部奉事鄭可容。
정조 9년 · 목
右副承旨洪仁浩啓言。可容奏對糢糊。擧措顚錯。所當重勘。而本院請推外。無他罰。何以爲之。敎以。拿處。
정조 9년 · 강
英陵補土時。命工役貽弊嚴飭。
정조 9년 · 목
京畿監司徐有防。以 英陵補土時所用運石形止馳啓。敎以。當初旣令一一報來。這這狀聞。則十三日至十七日所運。今始報來。事甚駭然。況運致數爻。亦不分明說去。只稱五峙。峙有大小。何以知多寡。卽此一事。來頭工役之不能事事。可以知之。該牧使爲先從重推考。其委折。自該道行査狀聞。此後運石。如有一分不勤之事。又有一分貽弊之擧。則當廉察。隨現重勘。預令畿營。知悉嚴飭。
정조 9년 · 강
分揀丁文壽等。放金允謙。
정조 9년 · 목
因濟用監直長丁文壽。奉事鄭東喆。備邊郞吳載衍拿處傳旨。敎以。分揀。○因京畿監司徐有防到配啓本。敎以。竹山府定配罪人金允謙。放送。
정조 9년 · 목
予曰。今此 羹墻錄四册。卽是 先朝所輯錄。而列聖朝治法政規。盡在是矣。昨因奉考 列朝宸翰。而敬玩此册。事非偶然。不可無續成之擧。 誌狀寶鑑及政院日記。分條抄出。而不必別設都監。大臣中曾經內閣人。當爲總裁。而堂上數三人。亦爲擇定。使之主管爲好。卿等各陳所見。領敦寧鄭存謙曰。 羹墻錄續成之敎。寔出聖上繼述之孝思。 列聖朝盛德至善。謨訓政規。盡在此書。原編凡例。極其綜密。遵而修述。實光丕承之聖德。至於政院日記。似宜分抄。而日記中可合輯錄者。盡萃於國朝寶鑑。當以寶鑑及 誌狀實錄。參考分抄。彙錄於各條之下。此則惟在纂輯之臣。刪折修錄。臣豈有他見也。判府事徐命善曰。敬玩 羹墻錄。實與國朝寶鑑。相爲表裏。蓋寶鑑編年之書也。 羹墻錄分類之書也。發凡起例。差有不同。而要之爲 列聖朝傳心之訣則一也。第念 先大王盛德大業。史不勝書。今若更考實錄日記等書。則抄謄之際。又當積費時日。臣意則先就寶鑑中。撮其當錄之條。推類彙分。各附諸目。或有寶鑑之所不載。而散出於諸臣文集。私藏野史者。則採取入錄。而另差嫺習編書之數三朝臣。使之合力完工。似好矣。左議政洪樂性曰。今我殿下善述之孝。丕承之德。益有光焉。至於抄出册子。 誌狀寶鑑實錄。正宜參考彙錄。而政院日記中。可合抄錄者。旣盡在寶鑑。則恐不必疊考矣。判府事金熤曰。今日續成之敎。實出繼述之聖念。竊念編書之道。在於考據之精。襃輯之詳。而累百載治功。所纂次。百有餘條目。所分類。止於四册。則採錄之專主簡要。可以仰推。今以寶鑑 誌狀所載嘉言懿德宏敬晠烈。一竝抄謄。更以寶錄參考。又於私家文字中。如有散出之語。則從聞見採入。始乃節取成文。而編法文體。一依原編規模。逐事彙分。分屬於各條目。則似可爲成書之道矣。予曰。閣臣亦陳所見。提學吳載純曰。政院日記。亦宜參考。而此則浩汗。恐難善爲抄出矣。原任直提學鄭民始曰。奉覽原錄。編輯之法。主於簡要。 先王朝盛德大業之當爲續錄者。寶鑑寶錄中。必當備載。至於政院日記。似不必更考矣。原任直提學徐浩修曰。原編條目。極其詳細。而採錄則專主簡要。續成之時。亦當以文省事增爲法。日記之精粹。備載於寶鑑寶實錄。先就寶鑑。分類節取。而或有寶鑑中遺漏之事。則更考寶實錄。至於日記。恐不必疊考矣。原任直提學徐有防曰。專以謹嚴簡當爲主。而先從寶鑑。彙分纂輯。若有不得不校準處。參考實錄。旁採文集。而政院日記。恐不必更考矣。檢校直閣李秉模曰。臣意則只就寶鑑寶實錄中纂輯爲宜矣。原任直閣金宇鎭曰。就寶實錄寶鑑中。彙分纂次。似好矣。原任直閣徐鼎修曰。寶鑑 誌狀中。考出纂輯。而諸臣文集及私藏野史。亦爲旁採入錄。似好矣。原任直閣徐龍輔曰。原編凡例。旣甚簡要。實錄精粹。盡載寶鑑。似不必更考實錄矣。原任直閣鄭東浚曰。就寶鑑及 誌狀中。精抄續成。似好矣。檢校待敎李崑秀曰。先就寶鑑及 誌狀襃輯。恐好矣。待敎尹行恁曰。 列朝謨訓。編成四册。則體段之簡要。可以仰認。依諸臣所奏。從寶鑑中抄錄。似好矣。予曰。李判府事。以大臣且兼閣職。使之總務。戶曹判書趙㻐。司直鄭昌聖。漢城判尹徐浩修。兵曹參知李家煥。亦爲同力抄出。予謂命善曰。久未見卿矣。近則所愼快差否。命善曰。有時苦劇。坐臥俱艱矣。昨日藥蔘捧上。太半是家蔘。嶺南則二斤內。只捧一斤。嶺東見退之數。亦甚夥然。兩道道臣。雖已草記請勘。而事係莫重。誠極駭然矣。予曰。昨年申飭之餘。又復若此。其在重事體之道。固不可仍置。而該監司俱是新莅。方面數遞。亦屬可悶。方且䞦趄。關東則有差員。嶺南獨無之。御藥體重。此後領來差員。以秩高守令中擇差事。定式好矣。予曰。近日朝廷事。誠不可說矣。日昨備忘中。煦濡釀禍四字。都憲誤認而陳疏。甚爲不緊矣。懲討雖爲目下第一義。而予意亦非出於懲討。近來廷臣。妄度成習。此莫非卿等誠意不足之致。而或慮卿等復思劻勷。故末端又有正學云云之說矣。目今人各爲心。未知孰是孰非。如是不已。則必有載胥及溺之患。今日國勢朝象。誰肯顧念。卿等想必有料量之道矣。存謙曰。顧今紀網名分。已自臣等懷了。臣等先伏嚴誅然後。網紀可立而名分可正矣。命善曰。伊日寒殿。早朝勞動。莫重殿講。未免停退。朝體臣分。萬不成說。隕越之極。求死不得矣。予曰。卿等則果有實恙。而至於金判府事事。最未可曉。左相事。亦甚慨然。旣不引咎於堂箚。則何必深引至此。大抵卿等事。出於易視朝廷而然。但所畏者。只是逆帽耳。如是而做得甚事乎。卿等須勿如是也。熤曰。伊日之罪。臣實爲首。鈇鉞之誅。宜先臣身然後。今日紀網。庶可以立矣。予曰。似此微事。豈可譴責大臣乎。予於戶判事。實有深慮。上下之不相符。何爲而至此。或以日昨備忘。看作戶判事。而此非爲戶判而然矣。予於戶判。何畏之有。何惡之有哉。第見戶判近來凡事。徒執已見。背馳朝廷。實未曉其意也。雖以鑄錢事言之。予之所深惡者鑄錢。而見今番。蓋出於通貨之意。則向來泥首金吾。果何意思。說有些少之嫌。不念君命之爲重。分義事體。決不當如是。尙來下屬之科洽。出於防微杜漸之義。而過三日始處。則亦出於商量而然矣。大抵近來朝紳。復踵甲午乙未年間風習。入朝則面慢。居官則貪濁。世道至此。寧欲無言。卿等姑爲就座。樂性曰。 宣宗皇帝皇筆及皇畵。昨日奉審。則無一完好。今番一體修補。似好矣。予曰。一體修補。入于櫃子。奉安時。卿入來可矣。仍命冬至正使安春君烿曰。宗臣上使之不入去久矣。專對之責。亦云不輕。凡事須審愼爲之。今冬日氣。似不甚寒。萬里付役。善爲往返。而副使年老。是可念也。
정조 9년 · 강
命庭試殿試處所。明政殿。武科殿試。春塘臺爲之。
정조 9년 · 목
禮曹。以今十月二十八日殿試親臨與命官處所啓稟。敎以。以親臨爲之。處所。明政殿爲之。○兵曹。以武科殿試親臨與命官處所啓稟。敎以。以親臨爲之。處所。 春塘臺爲之。
정조 9년 · 목
敎曰。傳旨何等莫重。而三日不捧。今姑微稟。當該承旨權★(示+嚴)遞差。
정조 9년 · 강
命錦城都尉朴命源周甲日。衣資食物輸送。
정조 9년 · 목
敎曰。錦城都尉。卽 先朝儀賓。而最蒙鍾愛之 恩。予亦致意敬禮。今日聞是周甲日云。衣資食物。依大臣例。分付戶曹輸送。仍遣史官。存問以來。
정조 9년 · 강
英陵補土。 永陵碑役物力。命量入取用。
정조 9년 · 목
左議政洪樂性啓言。 英陵補土所。所用物力。有區劃之命矣。京外錢貨。實無區劃之道。而第關西遼軍木時在。旣過千餘同。且本道之以此需用者。數亦不多。其中限一百同。劃付賑廳。以爲量入策應之地。且伏聞 永陵碑役。明春自畿營擧行云。所入物力。亦令就此量宜取用之意。請分付畿營。從之。
정조 9년 · 강
永祐園位田。以 懿昭墓田結中。命折半移屬。
정조 9년 · 목
禮曹判書金履素啓言。 永祐園位田。他無區劃之道。 懿昭墓位田。在固城者爲八十結。請折半移屬 永祐園。從之。
정조 9년 · 강
命庭試文武科放榜退行。
정조 9년 · 목
禮曹判書金履素啓言。庭試文武科放榜。以來十一月初三日啓下。與 景慕宮冬享相値。放榜則以初四日退行事。請分付。從之。
정조 9년 · 강
命乾止山。曹郞摘奸。前頭擧行。
정조 9년 · 목
禮曹判書金履素啓言。全州乾止山。發遣曹郞摘奸。乃是當次。而伏見道臣秋奉審狀啓。則姑無頉云。而發遣郞廳。亦不無廚傳之弊。更觀前頭。請擧行。從之。
정조 9년 · 강
許施關北舊還停退之請。
정조 9년 · 목
左議政洪樂性啓言。咸鏡監司李★(土+甲)災實分等狀啓。洪原等六邑。置之尤甚。安邊等七邑。置之之次。吉州等十一邑。置之稍實。今年穡事。旣異所料。新舊還一時竝督。實無責納之望。尤甚邑舊還。特許停退。之次邑亦令略減。竝請稟旨矣。其一。新還各穀。尤甚邑折半。之次三分一。以相當穀代捧事也。其一。明川以南進俸吏。姑許停止事也。其一。尤甚邑勿定配所事也。其一。推奴徵債。限明秋防塞事也。分等依狀請施行。尤甚邑舊還停退事。道臣所請。極涉過當。而災邑民情。有不可不念。參量民勢。減數收捧。之次邑舊還減數收捧事。本道舊還。頃以減捧行會。則不必更爲量減。依前收捧分付。新還代捧事。尤甚邑限三分一。之次邑限四分一。許令代捧。限明秋還作本色。尤甚邑之勿定配所。推奴徵債之限明秋防塞。明川以南進俸吏停止事。竝依狀請請施行。從之。敎以。舊還尤甚邑停退。之次邑減分數事。依狀請施行。
정조 9년 · 강
命守禦使狀啓。問于該廳。更爲草記。
정조 9년 · 목
左議政洪樂性啓言。守禦使鄭尙淳狀啓以爲。今年各道舊還。以五分一分排收捧事。筵稟定奪矣。南漢軍餉。所重在焉。丁酉以後。停退未捧之數。極爲夥然。年事雖云登稔。許多未捧。勢難一時準捧。就其中壬寅條停退與未捧二萬餘石。爲先準捧爲請矣。今年畿邑舊還。以五分一收捧。而至於南北漢餉還。則例不入於此中。而今此守臣所論。酌定分數者。似是錯認而然。且軍餉事體。與他還穀有異。依所請準捧之意。請分付。敎以。此狀啓。似異常例。筵退後。問于該廳。更爲指一草記稟處。
정조 9년 · 강
命南漢餉穀。身故人所逋蕩減。
정조 9년 · 목
兵曹判書徐有隣啓言。南漢餉逋事。依下敎就議于大臣。則以爲。關係逋藪蕩減。則初非可論。而再次査問。寔出於軫恤保障之德意。雖在逋吏。宜施寬典。若更爲加五年退期。分排捧上。則比之十年。不啻紓力云。故敢達矣。予詢工判。金華鎭啓言。城餉逋穀。固難輕議蕩減。而所逋各人之生存者。雖非可論。至若身故之類。恐不可以有族當徵。一例準捧矣。予詢大臣。領敦寧鄭存謙啓言。城餉甚重。徵逋之際。雖是身故者。府尹旣察其可徵之勢。似難全減矣。判府事徐命善啓言。城餉雖重。豈無施惠之道乎。身死勿徵。亦足爲可據之端。以此處分。誠至當矣。左議政洪樂性啓言。蕩減一款。固難輕議。兵判問議時。有所商確矣。身死勿徵。誠合於特恩施惠之道矣。判府事金熤啓言。雖曰餉穀。無減通之例。朝家豈可旣知所逋者之已故。而徵逋於已故之民乎。敎以。朝令不可不信。今旣詢問諸大臣。生存者雖無可徵之勢。此則不可擧論。以身故人所逋蕩減。
정조 9년 · 강
元陵守護軍。命以附近田結劃給。
정조 9년 · 목
禮曹判書金履素啓言。廣州所在糧餉廳屯田。曾已筵稟。劃給於 元陵守護軍矣。及其打量之際。自本官以爲。餉廳屯田。新有判下。移屬本州云。使不得擧行。旣有區劃之先後。且有所關之輕重。則合有經稟變通之道。故敢達矣。敎以。然則更以附近處田結。劃給 陵軍處。
정조 9년 · 강
知事具善復上疏自引。仍乞遞元戎之任。賜批。
정조 9년 · 목
疏略曰。向於復命筵席。率口妄發。前後聲罪。實非人臣所敢聞。罰止薄罷。恩敍遽降。復授前任。受符體重。雖不得不趨承。抗顏仍冒。寧有是理。乞削臣職。批以。卿其勿辭行公。
정조 9년 · 강
大司憲洪良浩。以母病陳疏乞遞。批許救護。
정조 9년 · 강
校理韓光近上疏。請諸賊施律及雲觀官員重勘。賜批。
정조 9년 · 목
疏略曰。三司除旨。輒事違傲。誠以賤疾。最妨視物。橫經登筵。已無其望。抑臣疾病之外。竊有所迷執。噫。窮凶如夏賊。陰慘如揆逆者。窩窟於鄭妻龜柱。根柢於德相國榮。卒至爲今春瑮福之腸肚情節。以至得孚魯春輩。一竝施以應行之律。國家之設雲觀。所以候天時而察災祥也。日昨雷聲之作。及其下詢。乃以莫之諦聞爲對。臣謂雲觀入直官。從重勘律。斷不可已也。批以。所陳悉諭於諸批。觀象監官員事。何必治罪。爾其勿辭察職。
정조 9년 · 강
命封進御藥。秩高守令中。定差員上送。
정조 9년 · 목
藥院啓言。御供事體。何等嚴重。而封進之時。不善察飭。退却之數。若是夥然。慶尙監司鄭昌順。原春監司李時秀罷職。當該差使員拿處。兩道審藥。請從重科罪。敎以。其在重事體之道。不可仍以置之。竝依爲之。以懲日後。嶺南則無差員領來者。雖因道各異例。不宜如是斑駁。況御藥事體至重。此後道內秩高守令中。定差員上送事。自本院行會。退封兩數太多。更減兩數下送。如是而該道如或再徵民間。有貽弊之端。該道臣隨現加等重勘。竝以此意嚴飭。
정조 9년 · 강
命嶺伯鄭昌順。東伯李時秀越俸。
정조 9년 · 목
因昌順等罷職傳旨。敎以。朝筵已有下敎。以重其事之意。雖已處分。方面體重。數遞可悶。以越俸五等。捧傳旨。
정조 9년 · 강
永陵碑石入刻。命以二十五日爲之。進上件。以印本作帖。
정조 9년 · 목
監董堂上啓言。昨日與京畿監司徐有防。眼同看審後。運諸于畿營。自今日以倭礪石磨礱取色。數日後。當爲了畢。故入刻吉日。今十月二十五日二十八日俱吉。以何日定行乎。敎以。以二十五日爲之。前一日監董閣臣及寫官。與卿等。奉詣至城門外。畿伯率差備官祗迎後。同爲隨詣權安役所。翌朝入刻。而畢刻後。眞搨濃搨各五本粧簇。進上各十二件。只以印本內入。待啓下。內閣仍卽分付戶曹作帖。以爲頒賜之地。印本奉詣日。卿與閣臣畿伯差使員監役官等陪進。承傳色入啓。
정조 9년 · 강
昭惠王后誕降年考定。命依大臣議施行。
정조 9년 · 목
禮曹啓言。 敬陵碑石陰記。 王妃誕降。不書年。只書月日。議大臣稟處命下矣。左議政洪樂性以爲。敬考璿源譜略。則戊寅修改時所錄條曰。 昭惠王后誕降月日。舊譜中。誤以三月十二日載錄。誕降之年。則闕疑未錄。今以 正統二年丁巳九月八日改錄。敬考 列聖誌狀。則 敬陵表石陰記日。 正統二年九月八日 誕生。蓋戊寅改錄表石陰記。如是相符。則舊譜之誤。明白無疑。至於碑石。不但闕年。日月。又如舊譜之誤云。則與册子所載陰記相左。宜有考正之擧。而事係莫重。上裁。領府事金尙喆病不獻議。領敦寧鄭存謙以爲。謹按 列聖誌狀。則 敬陵表石陰記。備書 王妃誕降年月日。而與新頒譜略所載年月日。有所考據釐正。則宜從改錄。而事係莫重。上裁。判府事徐命善以爲。不書干支。已是闕文。而日月之相左譜略。亦不可無考定之擧。上裁。判府事李福源在外。判府事金熤以爲。月係年日係月。是爲記年月之法。而陰記之只書月日不書年。恐是闕文之大者。考定之擧。不容少緩云矣。請上裁。敎以。依大臣議施行。
정조 9년 · 강
命遣內侍。致祭和平貴主。
정조 9년 · 목
敎曰。都尉周甲在昨日。追念貴主。曷勝愴感。明日遣內侍。致祭和平貴主。第祭文當製下矣。
정조 9년 · 목
刑曹啓言。慶尙道審藥尹有秀。安州牧。原春道審藥趙鳴玉。 靈先郡竝定配。各決杖一百後。押送。
정조 9년 · 강
命申重澄依前同推。李從奉仍囚。
정조 9년 · 목
刑曹啓言。殺獄罪人申重澄。同推得情之意。請分付。敎以。依前啓。姑令依前同推。又啓言。罪人李昌己。旣已承款。報政府。請詳覆施行。允之。又啓言。前樂安郡守李延喆。移義禁府請稟處。從之。又啓言。罪人奴順得獄事。請上裁。敎以。時判堂。旣經伊時審理。更具意見回啓。又啓言。罪人李從奉。期於得情。崔辰光等。請放送。敎以。道狀曹讞。雖置傅生之科。待崔惡才結末。當分道從。從奉姑爲仍囚。以待處分。
정조 9년 · 강
召見兵判徐有隣于重熙堂。
정조 9년 · 목
予曰。昨日次對。戶曹事。卿則以爲何如耶。鑄錢雖曰不欲行之。自始至終。必欲與予相較耶。渠以計士之囚禁待命。則其爲上者。自此不得責其過。而恭俟渠輩之所爲乎。若此習。孰不可爲也。予則以爲。自卿等知朝廷之有網有法然後。可鎭此習也。
정조 9년 · 강
命前牧使曺允亨。見窠擬入。
정조 9년 · 목
敎曰。 列朝御筆摸寫及 永陵碑石前後面 御筆。方與監董閣臣。句管董役。而時無實職。前牧使曺允亨。令該曹。見窠口傳擬入。
정조 9년 · 강
兩廟堅碑月廊改建。命擇日草記。
정조 9년 · 목
御筆碑役所啓言。東南兩 廟堅碑月廊各一間。略加高廣。請改建。允之。敎以。擇日草記。
정조 9년 · 강
禮曹。以張文煥上言勿施啓。
정조 9년 · 목
該曹啓言。觀此全羅監司李在學。以樂安幼學張文煥上言査實啓本。則論列邑報。附陳跋辭。覆啓稟處矣。蓋張世暐。無嫡子早死。而文煥卽賤產。故以其第之子文徵定後。文煥遞生存宗之計。至有天聽之擧。道臣所請嚴勘云者。無容更議。上言勿施。其誣罔悖倫。依査啓嚴治。請分付。允之。
정조 9년 · 강
召見模寫閣臣李秉模李崑秀尹行恁。監董堂上李文源于誠正閣。
정조 9년 · 목
予命抄啓文臣課講入侍。試官吳載純徐浩修等。率應講文臣入就拜位。行禮訖。予謂文源曰。碑文則今已模寫。刻出爲幾日耶。文源曰。不過五六日矣。仍命相地官具聖元入侍。予曰。北城山石子取用。別無利害否。聖元曰。別無利害。而道路太峻。似難運致。本牧已多鳩聚云。不必他求矣。予命抄啓文臣。次次應講。
정조 9년 · 강
召見下直守令于誠正閣。楚山府使林濟遠。
정조 9년 · 목
予曰。楚山卽邊上重地。須下去善爲之也。承旨曾經楚山。果無別般弊瘼乎。尹尙東曰。還上最爲痼弊。民戶漸至流散。實無矯弊之道矣。予曰。爲守令者。若能誠心做去。則何患矯捄之不得其道乎。
정조 9년 · 목
監董堂上李文源啓言。北城山雜石取用事。曾有仰達。而但今番 陵役。若爲取用。則日後奸民輩。不無藉此犯乎之慮。且旣有從他取石之道。北城山運石。請置之。敎以。使之往審。出於審愼之意。今若輕易許施。來頭貽弊。亦不可不深念。北城山西南面石材運致一款。置之。朝家爲 陵寢工役。初欲運致。旋念來頭之弊。有此特命置之。此後本邑人士。尤何敢犯手於此山石材。以此意。令廟堂行會畿伯處。使之嚴飭本牧。自本曹書送擧條。亦令書付壁上。以爲朝夕常目之地。
정조 9년 · 강
永陵碑石。命擇日奉詣。
정조 9년 · 목
監董堂上李文源啓言。 永陵碑石。有待明春堅立之命。旣已入刻之後。事體自別。役所奉安。經月閱歲。終涉未安。且今日候溫暖。奉詣改建之節。少無所妨。故敢達矣。敎以。所奏甚好。迨此未凍前奉詣。仍爲改堅。極爲便當。畢刻後。卽爲擇日奉詣。卿則前期一二日進去。舊碑閣丹靑。改堅碑所奉處事役。竝爲監董。待碑石奉詣。準事後復命。而碑石改竪告由 祭。以卿爲獻官。辭朝日受 香。又啓言。永陵碑石改竪之節。今方擧行。而臣旣以獻官受香。則碑石奉詣時。當令畿伯陪往。故敢達矣。敎以。事面與奉安龍停及腰彩轝有異。道伯隨詣。恐貽民邑之弊。只令都差使員兼監役進去。各其地方。則地方官眼同奉詣。道伯則竪碑日進去。與卿入來復命。
정조 9년 · 강
永陵典祀廳祭物廳重修。命地方擧行。
정조 9년 · 목
監董堂上李文源啓言。今番本 陵陵上奉審後。仍爲奉審 典祀廳祭物廳。則年久頹圮。若依他陵例重修。恐合事宜。故敢達矣。敎以。今番 陵役時。區劃財力。經紀新建。而 典祀廳體重。不可祗令軍門全當。出付本地方。卿主管。令該邑眼同擧行。如是下敎之後。雖一木一石。決勿欲取用於民間事。申明分付。
정조 9년 · 강
陵寢木根狼藉。命嚴飭。
정조 9년 · 목
敎曰。近來法禁解弛。 陵寢木根狼藉云。終當發遣禮郞或史官宣傳官。抽栍摘奸。一依法典勘律。先令禮曹嚴飭俾無犯禁。
정조 9년 · 강
命抄啓文臣課講計畫。令內閣知悉。
정조 9년 · 목
敎曰。四書二經。次第畢講。今日講周易。諸文臣勤勞。亦云多矣。講栍則特命緩考。講說則在家條對。亦出於弛張之意。癸卯選抄啓文臣課講。自八月初次。至十二月初次。皆以講義。在家條對。甲辰選則自九月初次。至十二月初次。以講義在家條對事分付。甲辰選近日試講。姑未喫苦。有此區別。須各知悉。癸卯選文臣。八月初次。則坤屯蒙需訟師比小畜。再次。則履泰否同人大有謙豫隨。九月初次。則蠱臨觀噬嗑賁剝復旡妄。再次。則大畜頤大過坎离咸恒遯。十月初次。則大壯晉明夷家人睽塞解損。再次。則益夬姤華升困井革。十一月初次。則鼎震民漸歸妹豐旅巽。再次。則兌渙節中孚小過旣濟未濟。十二月初次。則擊辭上下傳講義。皆以御製條問書下。倂令依此條對。甲辰選。九月初次。則中庸第二十章。再次。則自二十一章。至二十二章。十月初次。則自二十三章。至二十四章。再次。則自二十五章。至二十六章。十一月初次。則自二十七章。至二十八章。再次。則自二十九章。至三十章。十二月初次。則自三十一章。至三十二章。御製條問當書下。亦令依此條對。十二月再次。則易說卦序卦雜卦。中庸三十三章。入來應講。仍爲計畫。令內閣知悉。
정조 9년 · 강
禮曹。以 永陵碑役吉日推擇啓。
정조 9년 · 목
該曹啓言。 永陵碑役各項吉日推擇。則碑石奉詣。來十一月初一日。舊碑奉出。同月初三日。堅立新碑。同月初四日爲吉云。以此日擧行。而先告事由 祭。初三日曉頭設行之意。請知委。敎以。皆以此日擧行。
정조 9년 · 강
東南 廟堅碑吉日。命更爲草記。
정조 9년 · 목
御筆碑役所啓言。南 廟月廊堅碑處改建始役吉日。今十月二十八日。定礎來十一月初三日。立柱上樑同月初四日。以此日時擧行。而告由 祭同月二十八日曉頭設行。祝文中。兼以堅碑之意措辭。請竝知委。允之。敎以。南 廟則以堅碑建閣之意。措辭撰出。東 廟前亦以竪碑之意。二十八日行先告事由 祭。以此分付該曹。祭文當親撰矣。更思。二十八日文武科相値。問于日官。二十七日如云吉日。則以此日爲之。更爲草記。始役時。卿等分詣監董。禁雜人禁喧譁等節。三營及兵曹。愓念知悉。
정조 9년 · 강
推守禦使鄭尙淳。
정조 9년 · 목
備邊司啓言。守禦使鄭尙淳。南漢軍餉覆奏。有更爲草記之命矣。問于守禦廳。則以爲。南漢餉還。本不入於該道分數中。每年收捧之節。或自本司稟定知委。或自本廳狀聞擧行。而各年未捧都數。爲三萬七千五百六十餘石。全數收捧。其勢末由。壬寅未捧。其數最多。雖只捧此一年條。已過元數之折半。而軍餉體重。初不敢分數狀聞。只以最多一年條。全數仰請。兼陳竝督之難狀。祗俟朝家之處分爲辭矣。累年舊餉之一時徵捧。其勢誠難。守臣之筵稟酌定。容或無怪。至於今年稍豐。而引以爲例狀請者。事異常規。守禦使鄭尙淳推考。第念近四萬舊餉。有難沒數收捧。特從壬寅條二萬餘石。依數準捧之意。請分付該廳。允之。
정조 9년 · 강
遞承旨趙鼎鎭。以鄭東浚丁範祖爲承旨。
정조 9년 · 목
敎曰。承旨前望單子入之。又敎曰。右承旨許遞。又敎曰。新除授承旨牌招察任。
정조 9년 · 강
遞承旨丁範祖李祖承。以徐鼎修趙興鎭代之。
정조 9년 · 목
政院。以範祖在外啓請下諭。敎以。許遞。又敎曰。左副承旨聞有實恙許遞。與未差之代。前望單子入之。
정조 9년 · 강
召見承旨趙興鎭于容安齋。
정조 9년 · 목
予曰。俄者宮廊失火。適當初昏。登時撲滅。幸不至延燒矣。興鎭曰。今始聞知矣。予曰。俄見兵曹草記。莫重字內事。至於誤傳之擧。北所書員。令騎郞決棍五度事分付。予曰。戶判率匠手。明日待令于昌德宮字內事。分付。
정조 9년 · 강
東南 廟碑石始刻。命以三十日爲之。
정조 9년 · 목
御筆碑役所啓言。東南 廟碑石始刻日子。今月三十日爲吉。以此擧行。而竪碑日子。更觀事役早晩。請推擇擧行。允之。又啓言。南 廟月廊改建。更問于日官。則三十日爲吉。以此日擧行。東 廟雖不建閣。碑石排鋪處。東西月廊土壁撤毀與開基。亦以三十日擧行乎。敎以。以此日爲之。
정조 9년 · 강
命昌德宮失火處。戶判看審修改。
정조 9년 · 목
敎曰。向因訓將所奏。禁火諸具設置之後。頗有實效。雖以今日言之。昌德宮字內失火。雖是一間許。旋卽登屋撲滅。不至延燒。而冒炎挺身。不移時救火。渠輩效勞不些。武藝廳及軍校司僕下屬等。令兵曹本寺。分等施賞。別軍職具純。飛登雲梯。手自撤瓦毀椽。驍健可尙。內乘李堯憲之效力。亦爲可嘉。各賜上弦弓一張。北所下屬之差備內事誤傳。字內一間許失火。至稱十四問云者。萬萬痛駭。其在懲後之道。不可尋常處之。當該衛將汰去。部將拿處。守直中官不能禁火之罪。在所當勘。令內府刊名本業。字內係是延生門差備太內。卽令戶判。待明朝看審修改事。分付。
정조 9년 · 강
召見總裁大臣諸堂于誠正閣。判府事李福源。司直鄭昌聖判尹徐浩修。兵曹參知李家煥。
정조 9년 · 목
予曰。抄啓文臣課講爲之。提學吳載純。承旨徐鼎修。率抄啓文臣李書九鄭東觀韓商新韓致應李享達。行禮如儀。予命承旨李秉模入侍。爲課講試官。書九等。以次進講。
정조 9년 · 강
御春塘臺。行別付料試射。
정조 9년 · 목
敎曰。西北別付料軍官。今日當試射。兵判御將待令于春塘臺事分付。都承旨來待子明政門外事。竝爲分付。○乘輿出賓陽門。詣光政門駐輿。命都承旨金尙集進前。予曰。昨年設場於明政殿內外庭及此門外矣。今番亦欲依前爲之。而但此庭狹窄。似難整齊。以卿及右副爲試所承旨。卿須審其形便。善爲擧行。尙集曰。今番殿試。儒生數少。足可整齊於內外庭。恐不必別設三處矣。予曰。卿言亦無妨矣。仍歷臨行閣失火所。命訓將具善復。戶判趙㻐。兵判徐有隣入侍。予曰。此處卽景春殿翼廊。年久頹圮處。不可不同時修葺。卿等率匠手。指揮看檢好矣。○詣春塘臺陞座。命承旨李亨元。兵判徐有隣。御將李柱國入侍。命別付料軍官扈衛軍官試射。柳葉箭騎芻各三巡試射考講訖。敎曰。今二十一日別試射時。南行宣傳官柳和源。柳葉箭三中。直赴殿試。有隣曰。直赴人員。皆以帖文施行。而南行宣傳官柳和源。訓局巡牢吳漢淑。駕前別抄高景寬。曾於內試射入格。有直赴殿試之命。而帖文姑未受出。不得憑考擧行。何以爲之。予曰。竝令政院帖文成給。予命 永陵參奉李亨正。相地官具聖元入侍。予曰。伐木形便。詳細周視。而當伐之數。果爲幾何。亨正曰。逼礙處。不得不剪除。故其數似不少。予曰。今年爲利年乎。聖元曰。然矣。予曰。然則擇日擧行事。分付禮參。○還內。
정조 9년 · 강
差下校正郞廳李延伋安廷鉉。
정조 9년 · 목
判府事李福源啓言。日昨奉考 羹墻錄凡例。則以龍飛御天歌國朝寶鑑 列聖誌狀御製爲主。而野史及朝臣文集。亦多採入。今此續纂。當一依原編。而野史則挽近絕無。文集之見行者亦不多。先以寶鑑 誌狀御製。分屬諸堂。分類抄出。而文集中或有可錄者。則亦當入錄乎。從之。敎以。朝臣諡狀。亦爲取考。而原編中目錄太多。或有意義相疊者。此與自上編定者有異。略加添刪。亦無不可矣。福源啓言。此雖自下纂輯者。而旣已成書。進御於 先朝。追後添刪。恐涉重難。就原本刪繁。則尙或無妨。而至於添載。則非但工役之浩大。事體尤似未安矣。敎以。諸堂各陳所見。司直鄭昌聖啓言。原編雖不無略干疏漏之端。今若添入。則諸家雜出之文字。收合考閱之際。工役之浩繁。時日之遲延。勢所必然。況此原書凡例。專主簡約。本文中或有釐改處外。恐不必添入矣。判尹徐浩修啓言。原編中字句之未穩處。不可不略加剛潤。而至於條件之添入。恐難遽議。但目錄分門。誠有繁氄之嫌。隨類合部。只立數十餘目。似好矣。兵曹參知李家煥啓言。刪合之際。以其要且大者爲主。其餘各附目錄。似好矣。敎以。依他書凡例。就原目中。比類刪附。福源啓言。雖不設局。不可無廳名。何以爲之乎。敎以。然則以校正廳稱號。又啓言。旣有堂上。不可無郞廳。前校理李延伋。前司諫安廷鉉請差下。從之。又啓言。戶兵曹京兆堂上。旣爲本廳堂上。能書書吏。各以所帶書吏定送。紙筆墨。令戶曹量入進排校正之名。旣下於內閣。凡有知委。令閣吏請擧行。從之。敎以。正書後考準之役。亦令內閣。以屬官中差定擧行。俾無誤字錯書之弊。仍令芸閣活印。監印堂郞。則臨時更爲稟旨。
정조 9년 · 강
命明日殿試時。書吏待令。倂與五上司捧甘。
정조 9년 · 목
承旨金尙集啓言。明日殿試時。易書書吏。優數待令然後。可無窘速之患。自前各司待令處。不過戶兵禮數三衙門。事甚苟艱。此後則竝與五上司。一體捧甘。以爲使役事。請定式施行。從之。敎以。仍爲定式。在渠輩不無弊端。此後只於庭試殿試。儒生數多之時。則該房別稟旨。出擧條使用。不必每每援例也。
정조 9년 · 강
命御營貸錢劃給。分付鑄錢所。
정조 9년 · 목
御營大將李柱國啓言。前後鑄錢時。本廳貸去錢。合爲二十五萬六千四百八十九兩零。而戊戌年戶曹鑄錢中止。故只捧六萬五百九十五兩零。未收錢爲十九萬五千八百九十三兩零內。四萬四千三百六十二兩零。以商譯輩所負銅價蕩減。六萬二千八百三十三兩零。匠手等所負。此則今番鑄錢時。以渠輩所食。從朔收捧。其外各邑銅七萬六千一百五斤十五兩見存。而自壬辰設施之初。流伊所捧。錢品不好。更爲吹鍊後始用之。當初貿鐵監官處。依戊戌年例。給五爐。使之鑄納還報。其餘未推利錢。畢鑄後。就其利條中。劃給本廳。事甚便當。敢達矣。敎以。事係本營。出擧條。分付鑄錢所。
정조 9년 · 강
遞承旨李秉模鄭東浚。以李亨元柳烱代之。
정조 9년 · 목
敎曰。左承旨左副承旨許遞。前望單子入之。待下批牌招察任。
정조 9년 · 강
召見校正堂上禮曹參判以下于誠正閣。校正堂上鄭昌聖徐浩修李家煥。禮曹參判李文源。 永陵參奉李亨正。相地官具聖元。
정조 9년 · 목
予曰。 陵上至近處。蔭翳之木當伐者。果爲幾株。而樹之大小。亦如何。亨正曰。其中最大者。不過一握。當伐之數。姑未知爲幾株。而亦似無多矣。予曰。雖非大木。咫尺剪伐。得無未安之慮否。聖元曰。樹蔭最妨於莎草。雖以堪輿家論之。恐無如何之慮矣。予曰。爾等之言。亦似然矣。伐木之際。審其形便。詳審爲之。仍謂昌聖等曰。 御製篇秩。幾至五千餘編。其間抄出。果爲幾何。昌聖曰。卽今抄出。幾爲五分之一矣。予曰。然則不多日內。可盡抄錄。而卿等各自抄出。合編之際。何以善成乎。昌聖等曰。總裁大臣抄出目錄後。臣等逐條分類。則似無難矣。
정조 9년 · 강
判府事徐命善。陳箚請勘。賜批。
정조 9년 · 목
箚略曰。素抱奇疾。今又再叢。方當親臨試士之日。考官召命。不免坐違。乞命重勘。批以。俄於史官傳諭。已及之。卿須安心勿辭。益加愼攝焉。
정조 9년 · 강
大司諫洪秉纘。疏論諸賊。賜批。
정조 9년 · 목
疏略曰。臣之徒玷名器。曾無一言建白。何敢冒進於臺端一步之地乎。乞削臣職。義在沐浴。敢此附陳。夏恭之逆。瑮福等諸賊。憂愼莫洩。一天忍載。國榮之逆節浮於麟謙。德相之陰謀不軌。倍於能星量。馴致湖兇海孼。幻影接踵。澤賊白逆。連腸締肚。靜言厥由。則根柢於龜柱。窩窟於鄭妻。惟彼尹得孚李魯春之負犯情蹤。有若微眚雜犯。姑惟捨之者然。至有賊傔之妻。敢使鳴冤。向使适雲之例。克施而無閼。恒英之誅。卽擧而不饒。則復豈有此等變怪乎。亟允三司之請。快洩一國之憤。批以。所陳悉諭諸批。肅其勿辭察職。
정조 9년 · 강
永陵告由 祭文措辭。 敬陵碑石添刻。命待明春草記。
정조 9년 · 목
禮曹參判李文源啓言。 永陵曲墻後三面陰翳木。當爲剪除。而來十一月初三日爲吉云。故以此日稟定。今番本 陵竪碑時告由 祭祝文中。以此措辭添入之意。請知委。敎以。以此日擧行。告由祭文中措辭添入。又啓言。 敬陵碑文年月日相左事。旣有大臣收議施行之敎。依例擧行。而臣意則 元陵因山日子。碑石入刻後。退定他日。故以小註添刻於碑右末端。亦依此例。以小字追刻。似無所妨。而事係莫重。何以爲之乎。敎以。卿言甚好。以小註添刻爲定。且有可據之例。待明春。自本曹擇日草記。
정조 9년 · 강
命明日文武試畢試後。還內。
정조 9년 · 목
敎曰。明日開門差早爲之。儒生開東時整齊。殿座前先爲頒紙。又敎曰。文武試。明日勢難畢試。當仍留春塘臺。畢試後還內。文所試官及閣臣承史侍衛。別省記入直。又敎曰。明日科次易書之際。必致經夜。讀券官一望。對讀官二望。加望擬入。仍卽出牌。武試則丹楓亭分所試官。依例以七望擬入。亦卽出牌。
정조 9년 · 강
判下兵曹　景慕宮冬享親行時軍兵磨鍊草記。
정조 9년 · 목
因該曹草記。敎以。訓將率內外各營入直步軍。禁衛出番鄕軍二哨。三營入直馬軍隨駕。爲先後廂。內營各留二十名。外營各留十名。禁軍二番隨駕。留陣置之。
정조 9년 · 강
禮曹。以崔天奎等上言覆啓。
정조 9년 · 목
該曹啓言。觀此全羅監司李在學狀啓。南原幼學崔天奎。同府故學生李漢相等。孝行査實。竝稟處。而蓋此天奎。則次六旬鄕老。有一村推譽。而莫重恩典。不可輕議。上言置之。至於漢相。則今過五十年之久。無由採實。則不可輕議於重典云矣。令道臣題給其奉祝人。以示激勸之意。恐似得宜。而請上裁。敎以。依草記施行。
정조 9년 · 강
以韓光會尹坊爲都總管。李秉鼎爲副總管。
정조 9년 · 목
因寶劍望筒。敎以。未肅拜及懸頉總管許遞。與未差之代。前望單子入之。待下批牌招察任。
정조 9년 · 강
命文科殿試。合設於春塘臺。
정조 9년 · 목
敎曰。文武試當竝設。而前此武技。每有馬技之故。不得不分設於殿庭春臺矣。今番武科規矩。旣無騎蒭。至於直赴人馬技。則勢將翌日試取。文科殿試。亦爲合設於春塘臺事分付。試紙安寶。試官入直。亦於靑陽門內公廨爲之。試官承牌後。待受點。進詣春塘臺試所事。一體分付。
정조 9년 · 강
有政。吏曹參議金宇鎭進。